b'\n_START_ARTICLE_\nAleksandr Hudilainen\n_START_PARAGRAPH_\nAleksandr Petrovit\xc5\xa1 Hudilainen (my\xc3\xb6s Aleksanteri Hutilainen, ven. \xd0\x90\xd0\xbb\xd0\xb5\xd0\xba\xd1\x81\xd0\xb0\xcc\x81\xd0\xbd\xd0\xb4\xd1\x80 \xd0\x9f\xd0\xb5\xd1\x82\xd1\x80\xd0\xbe\xcc\x81\xd0\xb2\xd0\xb8\xd1\x87 \xd0\xa5\xd1\x83\xd0\xb4\xd0\xb8\xd0\xbb\xd0\xb0\xcc\x81\xd0\xb9\xd0\xbd\xd0\xb5\xd0\xbd, s. 2. toukokuuta 1956 Kalininin alueen Kaljazinin piirin Zlobinon kyl\xc3\xa4) on ven\xc3\xa4l\xc3\xa4inen poliitikko. Toukokuusta 2013 l\xc3\xa4htien aina 15. helmikuuta 2017 asti h\xc3\xa4n toimi Karjalan tasavallan p\xc3\xa4\xc3\xa4miehen\xc3\xa4. T\xc3\xa4t\xc3\xa4 ennen h\xc3\xa4n ty\xc3\xb6skenteli Leningradin alueen lains\xc3\xa4\xc3\xa4d\xc3\xa4nt\xc3\xb6kokouksen puheenjohtajana ja Yhten\xc3\xa4inen Ven\xc3\xa4j\xc3\xa4 -puolueen Leningradin alueen poliittisen neuvoston sihteerin\xc3\xa4._NEWLINE_Hudilainen on juuriltaan inkerinsuomalainen. H\xc3\xa4n osaa my\xc3\xb6s suomen kielt\xc3\xa4.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAleksandr Hudilainen syntyi sis\xc3\xa4-Ven\xc3\xa4j\xc3\xa4lle karkotettuun inkeril\xc3\xa4isperheeseen. Vuonna 1961 h\xc3\xa4n muutti vanhempineen Leningradin alueen Hatsinan piiriin Iunuskoin (ven. Bol\xc5\xa1aja Ivanovka) kyl\xc3\xa4\xc3\xa4n. Koulun j\xc3\xa4lkeen h\xc3\xa4n opiskeli Leningradin mekaanisessa instituutissa eli Vojenmehiss\xc3\xa4, josta h\xc3\xa4n valmistui insin\xc3\xb6\xc3\xb6riksi vuonna 1979. Opiskeluaikanaan Hudilainen harrasti laskettelua._NEWLINE_Korkeakoulusta valmistuttuaan Hudilainen ty\xc3\xb6skenteli tuotantoinsin\xc3\xb6\xc3\xb6rin\xc3\xa4 Karl Liebknechtille nimetyss\xc3\xa4 Leningradin mekaanisessa tehtaassa (1979\xe2\x80\x931984), Sevzapgeologija-yhtym\xc3\xa4n vanhempana koneinsin\xc3\xb6\xc3\xb6rin\xc3\xa4 (1984\xe2\x80\x931985) ja Lengiprovodhoz-instituutin Taaitsan osaston johtajana (1985\xe2\x80\x931987). T\xc3\xa4m\xc3\xa4n j\xc3\xa4lkeen h\xc3\xa4n toimi Taaitsan taajamaneuvoston toimeenpanevan komitean puheenjohtajana (1987\xe2\x80\x931991) ja Taaitsan taajamahallinnon p\xc3\xa4\xc3\xa4miehen\xc3\xa4 (1991\xe2\x80\x931996)._NEWLINE_Vuonna 1996 Hudilainen nimitettiin Hatsinan piirin talousasioista vastaavaksi varap\xc3\xa4\xc3\xa4mieheksi. Vuosina 1999\xe2\x80\x932001 h\xc3\xa4n hoiti piirihallinnossa asunto-, kunnallistekniikka- ja tieasioita sek\xc3\xa4 rakentamista ja liikennett\xc3\xa4. Hudilaisen johdolla laadittiin vuoteen 2010 ulottunut Hatsinan piirin kehitysohjelma._NEWLINE_Vuonna 2001 Hudilainen valittiin vaaleilla Hatsinan piirihallinnon p\xc3\xa4\xc3\xa4mieheksi. Vuonna 2004 h\xc3\xa4nest\xc3\xa4 tuli taloustieteiden kandidaatti. Vuonna 2006 h\xc3\xa4net nimitettiin uudelleen piirihallinnon p\xc3\xa4\xc3\xa4mieheksi. Vuonna 2007 Hutilaisesta tuli Leningradin alueen kuntaneuvoston puheenjohtaja ja Ven\xc3\xa4j\xc3\xa4n presidentin paikallisen itsehallinnon kehitt\xc3\xa4misneuvoston j\xc3\xa4sen. _NEWLINE_Vuonna 2011 Hudilainen nimettiin Yhten\xc3\xa4inen Ven\xc3\xa4j\xc3\xa4 -puolueen Leningradin alueen poliittisen neuvoston sihteeriksi. Samana vuonna h\xc3\xa4net valittiin puolueen listalta alueen lains\xc3\xa4\xc3\xa4d\xc3\xa4nt\xc3\xb6kokouksen edustajaksi._NEWLINE_Toukokuussa 2012 Ven\xc3\xa4j\xc3\xa4n presidentti Vladimir Putin nimitti Hudilaisen ehdokkaakseen Karjalan tasavallan p\xc3\xa4\xc3\xa4mieheksi virasta eronneen Andrei Nelidovin tilalle. Tasavallan lains\xc3\xa4\xc3\xa4d\xc3\xa4nt\xc3\xb6kokous vahvisti nimityksen 24. toukokuuta \xc3\xa4\xc3\xa4nin 39 puolesta ja 8 vastaan. Hudilainen astui virkaan v\xc3\xa4litt\xc3\xb6m\xc3\xa4sti t\xc3\xa4m\xc3\xa4n j\xc3\xa4lkeen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAleksandr Hudilainen on naimisissa Tatjana Hudilaisen kanssa. Pariskunnalla on yksi poika. Aleksandr harrastaa laskettelua, mets\xc3\xa4styst\xc3\xa4 ja kalastusta. H\xc3\xa4nen siskonsa Lilja Stepanova toimii johtajana Skuoritsan seurakunnan vanhusten palvelutalossa.'